Pistonsi doživili prvi poraz ove sezone
U Dallasu su ih sa 119 prema 82 porazili domaći Mavericks
U sinoćnjem kolu američke profesionalne košarkaške lige, NBA, Washington Wizards su izgubili i treću za redom utakmicu, ovog puta u gostima kod New Jersey Netsa. Uz sjajnu igru Vincea Cartera, Jasona Kidda i Richarda Jeffersona, Netsi su sa 89 prema 83 porazili jučer znatno slabije Wizardse nego što smo se navikli vidjeti ih od početka ove sezone. Zoran Planinić je igrao 13 minuta, postigao 5 koševa, uz 3 skoka i dvije asistencije. U utakmici prepunoj koševa, Cleveland Cavaliers su u gostima pobijedili Philadelphia 76erse sa 123 prema 120. Kod pobjednika, Larry Hughes je ubacio 37, a LeBron James 36 pogodaka. U redovima Philadelphije, Allan Iverson je imao 37 pogodaka, a Chris Webber 26. U Orlandu su gostovali New Orleans Hornets i – pobijedili s 98 prema 95. Minnesota Timberwolves su ugostili Charlotte Bobcats, ali nisu bili dovoljno darežljivi domaćini da ne bi pobijedili: 102 prema 89 za Minnesotu. Detroit Pistons su ubilježili svoj prvi ovosezonski poraz u Dallasu: 119 prema 82 za Mavericks. U San Antoniju, domaći Spursi su porazili Phoenix Suns sa 97 prema 91. A, u Salt Lake Cityju, gostujući Memphis Grizzlies su sa 80 prema 72 pobijedili Utah Jazz. Gordan Giriček je postigao 9 koševa, uz 4 skoka i jednu asistenciju. Tenis. Roger Federer je ponovno učinio nešto 'po prvi puta'. Ovaj puta to je polufinalna pobjeda u završnom Masters turniru koji okuplja najbolje plasirane tenisače na kraju sezone. Ne prepustivši niti jedan gem Gastonu Gaudiu, Federer je tako postavio prvu ulaz u finale ovog turnira, koji se igra od 1970, s rezultatom 6-0, 6-0. Danas ga čeka finale protiv Davida Nalbadiana.